**Informatīvais ziņojums**

**“Par Eiropas Ekonomikas zonas finanšu instrumenta līdzfinansētās programmas “Starptautiskā policijas sadarbība un noziedzības apkarošana” ietvaros iepriekš noteiktā projekta “Atbalsts *Barnahus* ieviešanai Latvijā” ieviešanas modeli un ilgtspēju”**

Ar šo informatīvo ziņojumu Ministru kabinets tiek informēts par nepieciešamību precizēt Eiropas Ekonomikas zonas finanšu instrumenta 2014.–2021. gada perioda (turpmāk – EEZ FI) programmas “Starptautiskā policijas sadarbība un noziedzības apkarošana” (turpmāk – programma) ietvaros iepriekš noteiktā projekta “Atbalsts *Barnahus* ieviešanai Latvijā” (turpmāk – projekts) ieviešanas nodrošināšanai nepieciešamos risinājumus, papildināt projekta partneru klāstu, konkretizēt atsevišķu partneru lomas un tam projektā ieplānoto un pēc projekta beigām turpmāk nepieciešamo finansējumu.

Ar Ministru kabineta 2018. gada 4. septembra rīkojumu Nr. 408 tika atbalstīts EEZ FI programmas koncepcijas projekts, kurā ir paredzēts, ka projekta budžets ir 2 070 000 *euro,* pamatojoties uz Labklājības ministrijas iepriekš izstrādāto projekta pieteikumu. Kopējo projekta budžetu nav nepieciešams precizēt.

Informējam, ka izvērsts *Barnahus* standartu skaidrojums (*Barnahus* idejas apraksts) ir ticis sniegts Ministru kabineta izskatītajā informatīvajā ziņojumā “Par atbalstāmajiem risinājumiem prakses uzlabošanai darbā ar dzimumnoziegumos un vardarbībā cietušajiem bērniem kriminālprocesā”, īpaši skat. 4.-9.lpp. (Ministru kabineta 2018.gada 5.jūnija sēdes protokols nr.27, 33.§), kā arī Baltijas jūras valstu padomes tīmekļa vietnē[[1]](#footnote-1). Vienlaikus jānorāda, ka pamatojums *Barnahus* ieviešanai Latvijā ir rodams gan Noziedzības novēršanas padomes 2016. gada 22. jūnija sēdes protokola nr.2 1.punktā, saskaņā ar kuru atbalstīts *Barnahus* modelis kā risinājums prakses uzlabošanai darbā ar cietušajiem bērniem kriminālprocesā, kā arī Ministru kabineta 2018.gada 5.jūnija sēdes protokollēmumā “Informatīvais ziņojums “Par atbalstāmajiem risinājumiem prakses uzlabošanai darbā ar dzimumnoziegumos un vardarbībā cietušajiem bērniem kriminālprocesā”” (Ministru kabineta sēdes protokols nr.27, 33.paragrāfs, 2.punkts), kurā atbalstīts starpdisciplināras un starpinstitucionālas sadarbības modelis “Bērna māja” (starptautiski lietotais termins *barnahus*) kā risinājums prakses uzlabošanai darbā ar cietušajiem bērniem kriminālprocesā. Savukārt Noziedzības novēršanas padomes 2020.gada 13.augusta sēdē Labklājības ministrijai uzdots nodrošināt Bērnu mājas modeļa darbību pēc projekta īstenošanas (protokols nr.9, 3.paragrāfa 2.punkts).

Ievērojot minēto, informācija par to, kas ir *Barnahus* jeb Bērnu māja un kādēļ tās nodrošināšana Latvijas bērniem ir nepieciešama, šajā informatīvajā ziņojumā netiks atkārtota, pievēršoties konkrētiem tieši ar projekta pieteikumu saistītiem specifiskiem precizējamiem un konkretizējamiem jautājumiem.

Informējam, ka projekta iesnieguma un projekta līguma izstrādes un skaņošanas procesā veikti šādi precizējumi.

1. Papildus projektā jau nodefinētajiem projekta partneriem [Veselības ministrijas kapitālsabiedrībai valsts sabiedrībai ar ierobežotu atbildību “Bērnu klīniskā universitātes slimnīca” (turpmāk – slimnīca), Ekonomiskās sadarbības un attīstības organizācijai (turpmāk - OECD[[2]](#footnote-2)), Islandes valdības bērnu tiesību aizsardzības aģentūrai (turpmāk – Islandes partnerorganizācija)] Labklājības ministrija plāno projekta īstenošanā iesaistīt jaunu projekta partneri – Valsts bērnu tiesību aizsardzības inspekciju (turpmāk – inspekcija), kuras uzdevums būs gādāt par bērnu mājas personālsastāvu un integrēt bērnu māju inspekcijas institucionālajā struktūrā. Projekta īstenošanas laikā visas izmaksas, kas saistītas Bērnu mājas modeļa darbību

[ atbilstoši pielikumā ietvertajam laika grafikam no *23.līdz 41.projekta* ieviešanas mēnesim (pielikumā ietvertā laika grafika horizontālā aile “Bērnu mājas modelis darbībā”): 1) **finansējums Bērnu mājas modeļa personāla atlīdzībai** 377 564 *euro* apmērā[[3]](#footnote-3); 2) **f****inansējums Bērnu mājas modeļa ikdienas izdevumiem** 8 000 *euro* apmērā (kancelejas preču izmaksas, transporta izmaksas Bērnu mājas modeļa klientiem un personāla transportēšanai uz nopratināšanām utt.); 3) **finansējums Bērnu mājas modeļa telpu nomai** 60 000 *euro*; atbilstoši pielikumā ietvertajam laika grafikam no *1.līdz 41.projekta* ieviešanas mēnesim (pielikumā ietvertā laika grafika horizontālā aile “Projekta vadība”): **inspekcijas projekta vadības (projekta koordinatora) izdevumi** 36 288 *euro*] tiek segtas no projektam piešķirtā finansējuma (377 564 + 8 000 + 60 000 + 36 288 = 481 852 *euro* apmērā). Inspekcijas piesaiste projektam konceptuāli neformāli saskaņota ar programmas Sadarbības komiteju un Finanšu instrumenta biroju.

*Pamatojums: Labklājības ministrija ir konstatējusi, ka Bērnu mājas modelis būtu veidojams kā inspekcijas struktūrvienība, stiprinot inspekcijas kā vadošās bērnu aizsardzības jomu koordinējošās iestādes lomu, veicinot kompleksu, pierādījumos balstītu bērnu aizsardzībai un atbalstam paredzēto pakalpojumu centralizētu attīstību, pievēršot prioritāru uzmanību starpnozaru un starpinstitūciju sadarbībai.*

*Projekta īstenošanas laikā un pēc tā pabeigšanas Labklājības ministrija nodrošinās Bērnu mājas modeļa darbību un tās uzraudzību, nosakot inspekcijai pildāmo pienākumu apjomu, lai nodrošinātu Bērnu mājas modeļa pilnvērtīgu darbību.*

1. Bērnu mājas modeļa darbība tiks nodrošināta un Projekta finanšu līdzekļi [1 060 505 *euro* apmērā (slimnīcas projekta vadības komandas izdevumi; renovācija, tostarp tehniskās dokumentācijas izstrāde; objekta renovācijas uzraudzība; mēbelējums un aprīkojums] tiks ieguldīti Veselības ministrijas valdījumā esošās slimnīcas pārziņā nodotās četru stāvu ēkas Vienības gatvē 45, Rīgā (kadastra apzīmējums ēkai 01000540101001) pirmajā stāvā un atsevišķās pagrabstāva telpās ar kopējo plātību 350 kvadrātmetri, Projekta ietvaros veicot to renovācijai nepieciešamā tehniskā projekta sagatavošanu, nepieciešamo renovācijas darbu veikšanu atbilstoši pielikumā ietvertajam laika grafikam no *5.līdz 22.projekta* ieviešanas mēnesim (laika grafika horizontālā aile “Telpu renovēšana”). Tehnisko projekta sagatavošanu ēkas renovācijai, ēkai nepieciešamo renovācijas darbu veikšanu un apsaimniekošanu projekta laikā, maksājumu veikšanu par renovāciju projekta ietvaros nodrošinās slimnīca (slimnīca sagatavo tehnisko projektu telpu renovācijai, veic renovāciju un nepieciešamos telpu pielāgojumus) no projektam piešķirtā finansējuma.

*Pamatojums: Bērnu mājas modeļa telpu atrašanās vieta slimnīcas teritorijā Vienības gatvē 45, Rīgā tika identificēta kā visoptimālākais novietojums, lai nodrošinātu Bērnu mājas modeļa darbībai nepieciešamo prasību izpili, proti, vieglu ārstniecības personāla un citu speciālistu pieejamību, iespēju bērniem, kuri ir cietuši no vardarbības un ir nonākuši slimnīcā, ērtu piekļuvi Bērnu mājas modelim, kā arī Bērnu mājas modeļa telpu novietojums neitrālā, potenciālos apmeklētājus nestigmatizējošā vidē. Labklājības ministrija kopīgi ar projekta partneri – slimnīcu veica slimnīcas rīcībā esošo telpu izvērtēšanu, vērtējot to piemērotību Bērnu mājas modeļa iekārtošanai, termiņu, kādā provizoriski telpas ir pieejamas, kā arī vērtējot ekonomiskumu telpu izvēlē. Tika konstatēts, ka vispiemērotākais variants Bērnu mājas modeļa telpu iekārtošanai ir četru stāvu ēkas Vienības gatvē 45, Rīgā (kadastra apzīmējums ēkai 01000540101001) pirmā stāva un atsevišķas pagrabstāva telpas ar kopējo plātību 350 kvadrātmetri. Tā kā minētās telpas atrodas slimnīcas apsaimniekotajā ēku kompleksā Vienības gatvē 45, Rīgā, tad slimnīcai kā projekta partnerim projekta ietvaros tiks uzticēti pienākumi saistībā ar Bērnu mājas modeļa telpu renovēšanu un apsaimniekošanu.*

Turpretim pārējiem projekta partneriem projektā ieplānotās lomas saglabājas nemainīgas (nav nepieciešami precizējumi). Proti, OECD eksperti projekta ietvaros veiks padziļinātu situācijas novērtējumu un ieteikumu izstrādi par bērniem draudzīgu justīciju, īpaši pievēršoties priekšnosacījumiem sekmīgai Bērnu mājas modeļa darbībai, Latvijas tieslietu un sociālās aizsardzības sistēmas sekmīgai mijiedarbei. OECD pētnieku izstrādātie priekšlikumi pēc iespējas tiks izmantoti, īstenojot nepieciešamos pilnveidojumus Bērnu mājas modeļa konceptā. Savukārt Islandes partnerorganizācijas loma būs konsultēt videokonferenču un, kad iespējams, arī klātienes informatīvu semināru veidāprojekta komandu, Bērnu mājas modeļa personālu un darbā ar vardarbībā cietušo bērnu iesaistītās institūcijas, nodrošinot konsekventu un jēgpilnu *Barnahus* darbības principu iedzīvināšanu, ņemot vēra *Barnahus* kustības starptautisko dimensiju.

1. Labklājības ministrija vismaz 5 gadus pēc projekta noslēguma pārskata apstiprināšanas nodrošinās projekta ietvaros nodibināto līgumsaistību starp inspekciju un slimnīcu par telpu nomu (atbilstoši Ministru kabineta 2018.gada 20.februāra noteikumiem Nr.97 “Publiskas personas mantas iznomāšanas noteikumi”), lietojot telpas Bērnu mājas modeļa darbībai, turpināšanu. Respektīvi, pēc projekta ieviešanas Labklājības ministrija plāno, ka Bērnu mājas modeļa darbības nodrošināšanai inspekcija nomās no slimnīcas minētās telpas.

*Pamatojums: lai nodrošinātu saimniecisku projekta ieguldīto līdzekļu turpmāku izmantošanu saskaņā ar projekta mērķi, paredzēts, ka inspekcija telpas Vienības gatvē 45, Rīgā (kadastra apzīmējums ēkai 01000540101001) nomās, lai tajās Bērnu mājas modelis darbu pēc projekta noslēguma 2024.gada 30.aprīlī (maksimālais pieļaujamais projekta īstenošanas termiņš) varētu turpināt atbilstoši Eiropas Ekonomikas zonas finanšu instrumenta 2014. –2021. gadam ieviešanas noteikumu 8.14.1. apakšpunktam par projektu ilgtspēju un* *programmas līguma 1.pielikuma vispārīgajiem noteikumiem (general conditions).*

1. Lai nodrošinātu projektu rezultātu ilgtspēju pēc projekta īstenošanas, no valsts budžeta indikatīvi nepieciešams papildu finansējums 2025.gadā un turpmākajos gados **221 603 *euro* apmērā ik gadu** [kas ietver:
	1. Bērnu mājas modeļa personāla izmaksas 180 803 *euro* apmērā ikgadu.

Bērnu mājas modeļa personāla izmaksas 12 mēnešu laikposmam ir plānotas 240 126 *euro* apmērā, tai skaitā izmaksas sadalās pa šādām personu kategorijām:

* + - bērnu mājas modeļa vadītājs - amatu saime 35IV A, 11.menešalgu grupa, 3.kategorija (pilna laika darbs, uz darba līgumu pastāvīgi (1 382\*12+15% (prēmijas un naudas balvas, pabalsti un kompensācijas[[4]](#footnote-4)))\*23.59%=23 571 *euro*);
		- lietvedis - amatu saime 18.3 III, 8.menešalgu grupa, 3.kategorija (pilna laika darbs, uz darba līgumu pastāvīgi (1 093\*12+15% (prēmijas un naudas balvas, pabalsti un kompensācijas[[5]](#footnote-5))) \*23.59%=18 641 *euro*);
		- psihologs izmeklēšanas interviju veikšanai - amatu saime 39 III B, 9.menešalgu grupa, 3.kategorija (pilna laika darbs, uz darba līgumu pastāvīgi, (1 190\*12+15% (prēmijas un naudas balvas, pabalsti un kompensācijas[[6]](#footnote-6)))\*23.59%=20 296 *euro*);
		- psihologs psiholoģiskās palīdzības sniegšanai - amatu saime 39 III B, 9.menešalgu grupa, 3.kategorija (pilna laika darbs, uz darba līgumu pastāvīgi (1 190\*12+15% (prēmijas un naudas balvas, pabalsti un kompensācijas[[7]](#footnote-7)))\*23.59%=20 296 *euro*);
		- divi sociālie darbinieki - amatu saime 39 III B, 9.menešalgu grupa, 3.kategorija (pilna laika darbs, uz darba līgumu pastāvīgi (2\* 1 190\*12+15% (prēmijas un naudas balvas, pabalsti un kompensācijas[[8]](#footnote-8)))\*23.59%=40 592*euro*);
		- divi medicīnas darbinieki - amatu saime 5.1 II B, 9.menešalgu grupa, 3.kategorija ( 2\* 1 190\*12+15% (prēmijas un naudas balvas, pabalsti un kompensācijas[[9]](#footnote-9)))\*23.59%=40 592 *euro* + 30% medicīnas darbinieku atalgojuma palielinājums = 52 770 *euro*);
		- trīs tiesu eksperti (uzņēmuma līgums) 30 960 *euro*;
		- eksperts izpētes interviju veikšanai (uzņēmuma līgums) 15 000 *euro*;
		- supervizors (uzņēmuma līgums) 18 000 *euro*.

Ņemot vērā, ka, nav atbalstāms amata vietu skaita pieaugums valsts pārvaldē, tad nepieciešamās amatu vietas, turpinot valsts pārvaldes reformas plāna ieviešanu, pārskatot procesus un efektivizējot sniegtos pakalpojumus, tiks rastas labklājības nozarei noteikto amata vietu ietvaros. Attiecīgi, lai nodrošinātu Ministru kabineta 2017.gada 28.augusta protokola Nr.41 42.punkta izpildi, kas nosaka, ka papildu finansējumu restrukturizētām amata vietām jāplāno kā starpība starp finansējumu esošajai amata vietai un kas būs nepieciešama konkrēta pasākuma īstenošanai, **tad papildus nepieciešamais finansējums Bērnu mājas modeļa personāla izmaksām (8 pilna laika darbinieki) ir 180 803 *euro***, jo finansējumu 59 323 *euro* apmērā būs iespējams pārdalīt no labklājības nozares ietvaros (plānots turpināt pārskatīt ēdināšanas pakalpojuma nodrošināšanas efektivitāti Valsts sociālās aprūpes centros, pārejot uz ārpakalpojumu, attiecīgi, plānots ka pakāpeniski varēs samazināt 8 virtuves darbinieku amata vietas (amatu saime 13 I, 1.menešalgu grupa, 1.kategorija (8\* 500\*12\*23.59% =59 323 *euro*).

* 1. Bērnu mājas modeļa ikdienas izdevumiem (kancelejas preču izmaksas, transporta izmaksas (ieskaitot transporta izmaksas Bērnu mājas modeļa klientiem un personāla transportēšanu uz nopratināšanām) 12 mēnešu laikposmam 4 800 *euro* apmērā;
	2. telpu noma (tostarp komunālie pakalpojumi, sakari utt.) 12 mēnešu laikposmam 36 000 *euro* apmērā].
1. Projekta uzturēšanas izdevumiem, kad projekts pilnībā pabeigts, nodots ekspluatācijā un par to ir veikts galīgā norēķina maksājums, nepieciešamo papildu valsts budžeta finansējumu 2025.gadam un turpmākajiem gadiem ik gadu ne vairāk kā 221 603 *euro* apmērā Labklājības ministrija pieprasīs normatīvajos aktos noteiktajā kārtībā.

*Pamatojums: pēc projekta noslēguma nepieciešamo izmaksu aprēķins veikts, ņemto vērā projekta ietvaros ieplānotās izmaksas Bērnu mājas modeļa darbības nodrošināšanai.*

*Noslēdzoties projektam, ņemot vērā faktiskos Bērnu mājas modeļa darbības rezultātus projekta ietvaros, tiks vērtēti nepieciešamie pilnveidojumi un precizējumi attiecībā uz Bērnu mājas modeļa institucionālo novietojumu, ņemot vērā valsts pārvaldes reformas virzienus nepalielināt kopējo valsts pārvaldē nodarbināto skaitu.*

*Tiks arī vērtēts, vai no valsts pārvaldes efektivitātes un resursu ekonomiskas pārvaldības viedokļa būtu nepieciešams pilnveidot Bērnu mājas modeļa sniegto pakalpojumu klāstu, vērtējot radniecīgu bērniem un ģimenēm domātu multifunkcionālu pakalpojumu novietojumu, mijiedarbi un savstarpējo papildinātību (inspekcijas Konsultatīvā nodaļa bērniem ar saskarsmes grūtībām, uzvedības traucējumiem un vardarbību ģimenē; ārpusģimenes aprūpes atbalsta centri; Pusaudžu resursu centrs u.c.).*

 Saistībā ar iepriekš minētajiem pilnveidojumiem projektā nepieciešams precizēt arī programmas līgumu. Proti, programmas līgumā nepieciešams ietvert jauno projekta partneri – inspekciju. Ievērojot minēto, Iekšlietu ministrija kā programmas apsaimniekotājs pēc šim informatīvajam ziņojumam pievienotā Ministru kabineta sēdes protokollēmuma apstiprināšanas iesniegs Finanšu ministrijā attiecīgu programmas līguma grozījuma priekšlikumu angļu valodā tālākai iesniegšanai Finanšu instrumenta birojam.

Labklājības ministre Ramona Petraviča

30.09.2020. 12.46

1974

L.Neikens, 67021673

Lauris.Neikens@lm.gov.lv

1. Barnahus modeļa kvalitātes standarti. Starpdisciplināras un starpinstitucionālas sadarbības veicināšana darbā ar cietušiem bērniem un vardarbības lieciniekiem, <https://www.childrenatrisk.eu/promise/wp-content/uploads/sites/4/2018/06/LV_StandardsSummary_FINAL.pdf>. [↑](#footnote-ref-1)
2. OECD kā partneris projektā iekļauts saskaņā ar informatīvo ziņojumu “Par izmaiņām ar Ministru kabineta 2018.gada 4.septembra rīkojumu Nr.408 atbalstītajā Eiropas Ekonomikas zonas finanšu instrumenta līdzfinansētās programmas “Starptautiskā policijas sadarbība un noziedzības apkarošana” koncepcijas projektā” (apstiprināts Ministru kabinetā saskaņā ar Ministru kabineta 2019.gada 5.novembra sēdes protokolu nr.51, 50.§., informatīvā ziņojuma 3.un 4.lpp.). [↑](#footnote-ref-2)
3. Šeit un turpmāk informatīvajā ziņojumā summas ir norādītas atbilstoši Projekta iesnieguma projektam un var mainīties Projekta iesnieguma izvērtēšanas un projekta līguma noslēgšanas gaitā. [↑](#footnote-ref-3)
4. Finansējums piemaksām, prēmijām un naudas balvām (t.sk. prēmija par ikgadējo darbības un tās rezultātu novērtējumu) rēķināts, nepārsniedzot MK 15.12.2009. instrukcijas nr.19 52.1.2. un 52.1.4. apakšpunktā noteikto ierobežojumu un finansējums darba devēja pabalstiem un kompensācijām (t.sk. atvaļinājuma pabalsts) rēķināts, nepārsniedzot MK 15.12.2009. instrukcijas nr.19 52.1.5.1.apakšpunktā noteikto ierobežojumu. [↑](#footnote-ref-4)
5. Turpat. [↑](#footnote-ref-5)
6. Turpat. [↑](#footnote-ref-6)
7. Turpat. [↑](#footnote-ref-7)
8. Turpat. [↑](#footnote-ref-8)
9. Turpat. [↑](#footnote-ref-9)